Kodimagnyl og Pamol kommer igen på danske hænder, og det samme gør den tidligere DAK-medicinalfabrik i Hobro. Fynske Orifarm har købt medicin og fabrikker for 4,6 milliarder kroner af en japansk gigant.

Annonce

Opkøb: Efter mange årtier er det igen en dansk virksomhed, der producerer og sælger nogle af de mest kendte produkter på de danske og nordiske apotekers hylder. Det sker efter, at fynske Orifarm har købt 110 lægemidler samt to medincinalfabrikker af den japanske medicinalgigant Takeda i en kæmpehandel - en af meget få, der er blevet indgået under Corona-krisen. Med købet bliver Orifarm en af de største producenter af håndkøbsmedicin i Norden og får kendte mærker som Pamol, Kodimagnyl og Zymelin i produktkataloget. Den store fynske koncern, der mest er beskæftiget med parallelimport af medicin, har lagt et rekordstort beløb på op til 4,6 milliarder kroner for de nye aktiviteter, som øger antallet af ansatte i koncernen med 600 til i alt 1800. - Det er meget stort for os. Jeg tænkte aldrig på, at vi kunne nå så langt, da vi startede Orifarm for 25 år siden, siger koncernens ejer, Hans Bøgh-Sørensen.

Det er meget stort for os. Jeg tænkte aldrig på, at vi kunne nå så langt, da vi startede Orifarm for 25 år siden. Hans Bøgh-Sørensen, ejer

Annonce

Oprindelig dansk aktivitet

Selv om Orifarm har forhandlet med en japansk koncern, er det en meget lokal og regional aktivitet, der nu får nye ejere. En stor del af købet består af den danske virksomhed, der oprindeligt hed DAK, og som havde sin produktion i Hobor. Siden blev DAK en del af norske Nycomed, som Takeda købte i 2011. - Jeg er sikker på, at de nye ansatte vil passe rigtig godt ind her, hvor vi både kultur og forretningsområde ligger tættere end det gjorde hos Takeda, siger administrerende direktør Erik Sandberg. Ud over fabrikken i Hobro overtager han en produktion i Polen - begge er efter japansk tradition topmoderne og fuldt udstyrede. 480 af de nye ansatte arbejder på fabrikkerne, mens 120 har andre opgaver i en række forskellige lande - ikke mindst salg. Aftalen på 4,6 milliarder kroner er historisk stor for køberen, men også set i større perspektiv vækker den opsigt. Hvis den var sket i 2019, ville den have været årets femte-største handel i dansk erhvervsliv.

Annonce

Arvesølvet måtte ikke sættes på spil

På grund af Corona-krisen bliver der stort set ikke indgået virksomhedshandler i denne tid, og krisen var også tæt på at sætte en stopper for det fynske opkøb. Finansmarkederne smeltede ned, og det blev helt usikkert, hvor meget Orifarm skulle betale for lånet til handlen. - Der sagde vi nej. Vi ville ikke risikere at sætte virksomheden over styr, fortæller Erik Sandberg, som fik Takeda med på en genforhandling, så man kunne nå et resultat. Orifarms medarbejdertal vokser med 50 procent, omsætningen stiger fra 7,3 milliarder til cirka 9,0 milliarder kroner, og indtjeningen ventes at stige endnu mere. Men lige så væsentligt er det, at koncernen nu får et bredere fundament. Hidtil har parallelimport af medicin tegnet sig for 90 af salget, den andel falder til 66 procent. Resten består af produktion og salg af håndkøbsmedicin samt receptpligtigt medicin uden patent - såkaldt kopimedicin. Set fra Takedas side er handlen en del af en omfattende bølge af frasalg, som virksomheden har været i gang med forskellige steder i verden i det seneste halve år. Efter et ekstremt dyrt opkøb af den irske medicinalkoncern Shire forsøger den japanske koncern at barbere sin store gæld ned ved at sælge visse områder fra.

Medicinalkoncernen Orifarm i Odense har købt stort ind. Arkivfoto: Morten Rode